02008D0381 — ET — 01.01.2014 — 001.002

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

►B NÕUKOGU OTSUS, 14. mai 2008, Euroopa rändevõrgustiku loomise kohta (2008/381/EÜ) (ELT L 131 21.5.2008, lk 7)

Muudetud:









▼B

NÕUKOGU OTSUS,

14. mai 2008,

Euroopa rändevõrgustiku loomise kohta

(2008/381/EÜ)







Artikkel 1

Sisu ja reguleerimisala

1. Käesolevaga luuakse Euroopa rändevõrgustik (edaspidi „ERV”).

2. ERV eesmärk on rahuldada ühenduse institutsioonide ning liikmesriikide ametiasutuste ja institutsioonide vajadus rände- ja varjupaigaalase teabe järele ajakohase, objektiivse, usaldusväärse ja võrreldava rände- ja varjupaigaalase teabe esitamise kaudu eesmärgiga toetada Euroopa Liidu poliitikakujundust kõnealustes valdkondades.

3. ERV annab samuti kõnealuste küsimuste kohta teavet laiemale üldsusele.

Artikkel 2

Ülesanded

1. Artiklis 1 osutatud eesmärgi saavutamiseks täidab ERV järgmiseid ülesandeid:

a) ajakohaste ja usaldusväärsete andmete ning ajakohase ja usaldusväärse teabe kogumine mitmetest allikatest ning andmete ja teabe vahetamine;

b) punktis a osutatud andmete ja teabe analüüsimine ning esitamine kergesti juurdepääsetavas formaadis;

c) koostöös teiste asjaomaste ELi organitega selliste näitajate ja kriteeriumide väljatöötamise toetamine, mis parandavad teabe järjepidevust ja aitavad edasi arendada ühenduse tegevusi seoses rändestatistikaga;

d) korrapäraste aruannete koostamine ja avaldamine ühenduse ja liikmesriikide rände- ja varjupaigaalase olukorra kohta;

e) rände ja varjupaiga valdkonna asjakohastele dokumentidele ja väljaannetele juurdepääsu võimaldava Interneti-põhise teabevahetussüsteemi loomine ja haldamine;

f) ERV-alase teadlikkuse suurendamine selle poolt kogutavale teabele juurdepääsu võimaldamise ja töö tulemuste levitamise kaudu, välja arvatud konfidentsiaalse teabe puhul;

g) teabe kooskõlastamine ja koostöö tegemine teiste asjaomaste Euroopa ja rahvusvaheliste organitega.

2. ERV tagab oma tegevuse järjepidevuse ja kooskõla rände- ja varjupaigapoliitikat käsitlevate asjakohaste ühenduse õigusaktide ja struktuuridega.

Artikkel 3

Koosseis

ERV koosseisu kuuluvad:

— liikmesriikide määratud riiklikud kontaktpunktid;

— komisjon.

Artikkel 4

Juhtorgan

1. ERV tegevust juhib juhtorgan, millesse kuulub üks esindaja igast liikmesriigist ja üks komisjoni esindaja, keda abistavad kaks teaduseksperti.

2. Komisjoni esindaja on ühtlasi juhtorgani eesistuja.

3. Igal juhtorgani liikmel, sealhulgas eesistujal, on üks hääl. Otsused võetakse vastu antud häälte kahekolmandikulise häälteenamusega.

4. Euroopa Parlamendi esindaja võib juhtorgani koosolekutel osaleda vaatlejana.

5. Juhtorgan eelkõige

▼M1

a) koostab ja kiidab heaks juhtorgani eesistuja esitatud kavandil põhineva tegevuskava kavandi, eelkõige selle eesmärgid ja temaatilised prioriteedid, ning iga riikliku kontaktpunkti eelarve soovitusliku suuruse, millega tagatakse Euroopa rändevõrgustiku nõuetekohane toimimine;

▼B

b) vaatab läbi ERV töös tehtud edusammud ja soovitab meetmeid, kui see on nõutav;

c) esitab vähemalt kord aastas Euroopa Parlamendile, nõukogule, komisjonile, Majandus- ja Sotsiaalkomiteele ning Regioonide Komiteele kokkuvõtva aruande ERV tegevuse ja tehtud uuringute peamiste tulemuste kohta;

d) teeb kindlaks, milline strateegilise koostöö vorm on kõige asjakohasem suhetes teiste rände ja varjupaiga valdkonnas pädevate üksustega, ning kiidab vajaduse korral heaks sellise koostöö tegemiseks vajaliku halduskorra, nagu on osutatud artiklis 10;

e) nõustab riiklikke kontaktpunkte nende tegevuse tõhustamise küsimuses ning aitab neil võtta vajalikke meetmeid, kui nende töös on tuvastatud püsivaid puudusi, mis võivad negatiivselt mõjutada ERV tööd.

6. Juhtorgan võtab vastu oma töökorra ja tuleb oma eesistuja kutsel kokku vähemalt kaks korda aastas.

Artikkel 5

Riiklikud kontaktpunktid

1. Iga liikmesriik määrab üksuse, mis täidab selle riikliku kontaktpunkti ülesandeid. ERV töö hõlbustamiseks ja eesmärkide saavutamise tagamiseks võtavad liikmesriigid vajaduse korral arvesse nende juhtorganis oleva esindaja ja riikliku kontaktpunkti vahelise koordineerimise vajadust.

2. Riikliku kontaktpunkti koosseisu kuulub vähemalt kolm eksperti. Üks ekspert, kes on ühtlasi riiklik koordineerija, on vastava määratud üksuse ametnik või töötaja. Ülejäänud eksperdid võivad pärineda kõnealusest üksusest või teistest asjaomases liikmesriigis asuvatest avalik-õiguslikest või eraõiguslikest riiklikest ja rahvusvahelistest organisatsioonidest.

3. Iga riikliku kontaktpunkti ekspertidel on kollektiivsed rände- ja varjupaigaalased teadmised, mis hõlmavad ka poliitikakujundust, õigust, teadusuuringuid ja statistikat.

4. Liikmesriigid teavitavad komisjoni hiljemalt kolm kuud pärast käesoleva otsuse jõustumist nende riiklike kontaktpunktide koosseisu kuuluvatest ekspertidest ning täpsustavad, kuidas nende kontaktpunktid vastavad lõikes 3 sätestatud nõuetele.

5. Riiklikud kontaktpunktid täidavad ERV ülesandeid riiklikul tasandil ning nende ülesanded hõlmavad eelkõige järgmist:

a) riiklike aruannete, sealhulgas artiklis 9 osutatud aruannete koostamine;

b) riigi teabe edastamine artiklis 8 osutatud teabevahetussüsteemi;

c) suutlikkuse arendamine ühekordsete taotluste edastamiseks ja teistest riiklikest kontaktpunktidest saadud taotlustele kiireks vastamiseks;

d) riikliku rändevõrgustiku loomine, kuhu kuuluvad rände- ja varjupaigaküsimustega tegelevad mitmesugused organisatsioonid ja üksikisikud ning mis esindab asjaomaseid sidusrühmi. Riikliku rändevõrgustiku liikmeid võib paluda ERV tegevusele kaasa aidata, eelkõige seoses artiklitega 8 ja 9.

6. Iga riikliku kontaktpunkti eksperdid kohtuvad korrapäraselt kontaktpunkti töö arutamiseks ning käimasolevat ja kavandatavat tegevust käsitleva teabe vahetamiseks; kontaktpunkti töö arutamisel osalevad vajaduse korral ka lõike 5 punktis d osutatud vastavate riiklike rändevõrgustike liikmed.

Artikkel 6

Koordineerimine

1. Komisjon koordineerib ERV tööd samuti vastavalt artikli 2 lõikele 2 ning tagab, et ERV töö kajastab asjakohaselt ühenduse rände ja varjupaiga valdkonna poliitilisi prioriteete.

2. ERV töö korraldamisel abistab komisjoni teenuse osutaja, kes valitakse hankemenetluse korras. Teenuse osutaja vastab artikli 5 lõikes 3 kehtestatud nõuetele ja mis tahes muudele komisjoni kehtestatud asjakohastele nõuetele.

3. Teenuse osutaja, kes tegutseb komisjoni järelevalve all, muu hulgas

a) korraldab ERV igapäevast tööd;

b) loob artiklis 8 osutatud teabevahetussüsteemi ja haldab seda;

c) koordineerib riiklike kontaktpunktide osalemist;

d) valmistab ette artiklis 7 osutatud koosolekuid;

e) valmistab ette artiklis 9 osutatud aruannete ja uuringute kokkuvõtteid ja sünteese.

▼M1

4. Komisjon jälgib tegevuskava täitmist ning annab juhtorganile korrapäraselt aru kava täitmise ja Euroopa rändevõrgustiku arengu kohta.

▼M1 —————

▼B

Artikkel 7

Koosolekud

1. ERV tuleb üldjuhul kokku vähemalt viis korda aastas.

2. Iga riiklikku kontaktpunkti esindab ERV koosolekutel vähemalt üks ekspert. Koosolekutel osaleb igast riiklikust kontaktpunktist kõige rohkem kolm eksperti.

3. ERV koosolekud kutsub kokku ja neid juhatab komisjoni esindaja.

4. ERV korraliste koosolekute eesmärgid on järgmised:

a) võimaldada riiklikel kontaktpunktidel vahetada eelkõige ERV toimimise alaseid teadmisi ja kogemusi;

b) vaadata läbi ERV tööga, eriti artiklis 9 osutatud aruannete koostamise ja uuringute tegemisega, seotud edusammud;

c) vahetada teavet ja seisukohti, mis on eelkõige seotud artiklis 8 nimetatud kättesaadava teabe struktuuri, korralduse, sisu ning sellele juurdepääsuga;

d) luua aruteluplatvorm, kus käsitletakse praktilisi ja õigusalaseid probleeme, millega liikmesriigid on rände ja varjupaiga valdkonnas kokku puutunud, ning kus käsitletakse eelkõige artikli 5 lõike 5 punktis c osutatud ühekordseid taotlusi;

e) konsulteerida artikli 6 lõikes 4 osutatud ERV iga-aastase tegevuskava väljatöötamisel riiklike kontaktpunktidega.

5. Vajaduse korral võib ERV koosolekutele kutsuda eksperte ja üksusi, kes ei ole ERV liikmed. Korraldada võib ka ühiskoosolekuid teiste võrgustike või organisatsioonidega.

6. Lõikes 5 nimetatud tegevustest, kui need ei ole kavandatud ERV iga-aastases tegevusprogrammis, tuleb aegsasti riiklikele kontaktpunktidele teatada.

Artikkel 8

Teabevahetussüsteem

1. Käesoleva artikli kohaselt luuakse Interneti-põhine teabevahetussüsteem, millele võimaldatakse juurdepääs spetsiaalse veebisaidi kaudu.

2. Teabevahetussüsteemi sisu on üldjuhul avalik.

Ilma et see piiraks Euroopa Parlamendi ja nõukogu 30. mai 2001. aasta määruse (EÜ) nr 1049/2001 (üldsuse juurdepääsu kohta Euroopa Parlamendi, nõukogu ja komisjoni dokumentidele) ( 1 ) kohaldamist, on juurdepääs konfidentsiaalsele teabele üksnes ERV liikmetel.

3. Teabevahetussüsteem hõlmab vähemalt järgmisi elemente:

a) juurdepääs ühenduse ja liikmesriikide rände ja varjupaiga valdkonna õigusaktidele, kohtupraktikale ja poliitika arengusuundadele;

b) funktsioon ühekordsete taotluste käsitlemiseks vastavalt artikli 5 lõike 5 punktile c;

c) rände ja varjupaiga valdkonna sõnastik ja tesaurus;

d) otsene juurdepääs kõigile ERV väljaannetele, sealhulgas artiklis 9 nimetatud aruannetele ja uuringutele, ning korrapäraselt avaldatav infoleht;

e) rände ja varjupaiga valdkonnas tegutsevate teadlaste ja teadusasutuste andmestik.

4. Lõikes 3 nimetatud teabele juurdepääsuks võib ERV vajaduse korral lisada linke teistele veebisaitidele, kust on võimalik saada algupärast teavet.

5. Spetsiaalne veebisait hõlbustab juurdepääsu võrreldavatele algatustele, mis on tehtud avalikkuse teavitamiseks seonduvates küsimustes, ning veebisaitidele, mis sisaldavad teavet liikmesriikide ja kolmandate riikide rände- ja varjupaigaalase olukorra kohta.

Artikkel 9

Aruanded ja uuringud

1. Iga riiklik kontaktpunkt koostab igal aastal aruande, milles kirjeldatakse asjaomase liikmesriigi rände- ja varjupaigaalast olukorda, antakse ülevaade kõnealuse valdkonna poliitika arengusuundadest ja esitatakse statistilised andmed.

2. Iga-aastane tegevuskava hõlmab konkreetseid rände- ja varjupaigaküsimusi käsitlevate ning valdkonna poliitikakujunduse toetuseks vajalike muude uuringute ettevalmistamist iga riikliku kontaktpunkti poolt, järgides seejuures ühiseid tehnilisi nõudeid.

Artikkel 10

Koostöö muude üksustega

1. ERV teeb koostööd liikmesriikide või kolmandate riikide rände ja varjupaiga valdkonnas pädevate üksustega, sealhulgas ELi ametite ja rahvusvaheliste organisatsioonidega.

2. Juhtorgan kiidab heaks halduskorra, mis on vajalik lõikes 1 osutatud koostöö tegemiseks, mille raames komisjon võib vajaduse korral ühenduse nimel lepinguid sõlmida.

▼M1 —————

▼B

Artikkel 13

Läbivaatamine

Komisjon esitab hiljemalt kolm aastat pärast käesoleva otsuse jõustumist ning seejärel iga kolme aasta tagant Euroopa Parlamendile, nõukogule, Majandus- ja Sotsiaalkomiteele ning Regioonide Komiteele ERV arengut käsitleva aruande, mis põhineb sõltumatul välisel hindamisel. Aruandele lisatakse vajaduse korral muudatusettepanekud.

Artikkel 14

Avaldamine ja kohaldamiskuupäev

Käesolevat otsust kohaldatakse alates selle Euroopa Liidu Teatajas avaldamise päevast.

Artikkel 15

Adressaadid

Käesolev otsus on adresseeritud liikmesriikidele kooskõlas Euroopa Ühenduse asutamislepinguga.